<classify> WAZIRI wa Madini, Doto Biteko amefunga kiwanda bubu cha kuchenjua madini ya dhahabu, kilichofunguliwa kinyemela katika Kijiji cha Bunanga Kata ya Bugarama Halmashauri ya Msalala Wilayani Kahama mkoa wa Shinyanga.Biteko alikifunga kiwanda hicho juzi, baada ya kufanya ziara ya kushtukiza katika kijiji hicho cha Bunanga Kata ya Bugarama. Kiwanda hicho kinachomilikiwa na Simoni Shule, kipo katikati ya makazi ya watu, ambapo kinahatarisha maisha ya watu na kuharibu mazingira, kutokana na kutiririsha kemikali za sumu kwenye makazi ya watu.Biteko alisema licha ya serikali kuboresha sekta ya madini kwa wachimbaji na wafanyabiashara wadogo wa madini nchini, imebainika kuwa wapo wanaofanya shughuli za uchenjuaji wa madini ya dhahabu na kuanzisha viwanda bubu kinyume na taratibu, hivyo kuikosesha serikali mapato.Kiwanda hiki kipo hapa katika nyumba hii kwa kipindi cha zaidi ya miezi saba, kikiendelea kufanya kazi bila kufuata sheria na taratibu zilizopo na kuipotezea serikali mapato mengi. Hivyo tutachukua hatua kali za kisheria kwa mmiliki wa mtambo huu ili iwe fundisho kwa wengine wenye tabia chafu kama hii,alisema.Aidha, Waziri Biteko aliwataka viongozi wa vijiji na mitaa wilayani humo, kuwafichua wafanyabiashara wanaojihusisha na biashara haramu ya madini, ambazo zinafanyika katika makazi ya watu kinyume na sheria na kuikosesha serikali mapato.Niwaagize viongozi wote wa ngazi zote nchi nzima kuhakikisha mnasimamia na kuthibiti vitendo vya biashara haramu ya madini ambavyo vinaendelea kufanywa na baadhi ya watu wasio waaminifu katika maeneo mbalimbali nchini, alisema.Wakati huohuo, Waziri Biteko ameliagiza Jeshi la Polisi la Halmashauri ya Msalala, kumkamata na kumhoji Ofisa Mtendaji wa Kijiji cha Bunanga, Kajanja Kajanja na mke wa mwenye nyumba iliyobainika kuwa na mtambo wa kuchenjulia dhahabu, unaomilikiwa na Simoni Shule kuhusu kuhusishwa na tukio hilo.Katika ziara hiyo, mifuko zaidi ya 44 ya kemikali zinazotumika kuchenjulia madini ya dhahabu Kaboni, ilikamatwa katika kiwanda hicho, inayodhaniwa kuwa na madini ya dhahabu.Mashine yenye uwezo wa kubeba kilo 500 za Kaboni ilikuwa tayari imewekewa mzigo kwa ajili ya kuanza kazi. Kwa upande wake, Mwenyekiti wa Kijiji cha Bunanga, Januari Luhamba alisema baada ya kugundua shughuli zinazofanywa na kiwanda hicho katikati ya makazi ya watu, alitoa taarifa kwa mamlaka za kisheria ikiwemo Polisi kuhusu uwepo wa kiwanda hicho katika eneo lake.Lakini, alisema hakuona hatua yeyote iliyochukuliwa kwa wahusika. Kiwanda hiki kipo katika nyumba hii kwa muda mrefu sasa. Kuna vijana wageni wengi wamekuja kufanya kazi ya kuchenjua dhahabu katika kiwanda hiki. Viongozi wote wa eneo hili wanajua, tumelalamika sana kuhusiana na kumwagwa ovyo kwa maji yenye kemikali kwenye makazi yetu,alisema Luhambo.  <topic>: kitaifa 